b'\n_START_ARTICLE_\nOpti\xc4\x8dni disk\n_START_PARAGRAPH_\nOpti\xc4\x8dni disk je s plastiko prevle\xc4\x8deni kovinski disk, kot je disk CD-ROM (Compact-Disc Read-Only Memory; bralni pomnilnik s kompaktno plo\xc5\xa1\xc4\x8do) in WORM (Write Once, Read Many times; zapi\xc5\xa1i enkrat, beri ve\xc4\x8dkrat). Podatki so na opti\xc4\x8dnem disku zapisani kot mikroskopske jamice, bere pa jih laserski \xc5\xbearek. Opti\xc4\x8dni diski imajo ogromno kapaciteto: na en CD lahko spravimo okrog 650 megabajtov, na velik opti\xc4\x8dni disk pa na tiso\xc4\x8de megabajtov. CD-ROM-e uporabljamo za distribuiranje velikih koli\xc4\x8din besedila, grafike, zvoka in videa, na primer za enciklopedije, kataloge, tehni\xc4\x8dne priro\xc4\x8dnike in videoigre._NEWLINE_Standardne CD-ROM-e tovarni\xc5\xa1ko izdelujejo na matrici. Na voljo so tudi zapisljivi CD-ji, imenovani CD-R, ki omogo\xc4\x8dajo izdelavo CD-ROM-ov tudi na osebnih ra\xc4\x8dunalnikih, na kompaktne plo\xc5\xa1\xc4\x8de CD-RW pa lahko podatke zapisujemo in bri\xc5\xa1emo. Na podoben na\xc4\x8din delujejo tudi diski DVD, na katere lahko zapi\xc5\xa1emo 4,5 gigabajtov, in Blu-ray s kapaciteto do 50 gigabajtov podatkov.'